Document ID: 32003R0358

ΚΑΝΟΝΙΣΜΌΣ (ΕΚ) αριθ. 358/2003 ΤΗΣ ΕΠΙΤΡΟΠΉΣ
της 27ης Φεβρουαρίου 2003
για την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών στον τομέα των ασφαλίσεων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1534/91 του Συμβουλίου, της 31ης Μαΐου 1991, σχετικά με την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών στον τομέα των ασφαλίσεων (1), και ιδίως το άρθρο 1 παράγραφος 1 στοιχεία α), β), γ) και ε),
Αφού δημοσίευσε σχέδιο του παρόντος κανονισμού (2),
Μετά από διαβούλευση με τη συμβουλευτική επιτροπή συμπράξεων και δεσποζουσών θέσεων,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 1534/91, παρέχει τη δυνατότητα στην Επιτροπή να εφαρμόζει, με κανονισμό, το άρθρο 81 παράγραφος 3 της συνθήκης σε ορισμένες κατηγορίες συμφωνιών μεταξύ επιχειρήσεων, αποφάσεων ενώσεων επιχειρήσεων και εναρμονισμένων πρακτικών στον τομέα των ασφαλίσεων, οσάκις αυτές αποσκοπούν σε συνεργασία που αφορά:
-
τον από κοινού καθορισμό των ασφαλίστρων με βάση αθροιστικά στατιστικά στοιχεία ή με βάση τον αριθμό των ζημιών,
-
την καθιέρωση τυποποιημένων όρων ασφάλισης,
-
την από κοινού κάλυψη ορισμένων ειδών ασφαλιστικών κινδύνων,
-
το διακανονισμό αποζημιώσεων,
-
τον έλεγχο και την έγκριση εξοπλισμών ασφαλείας,
-
τα μητρώα για τους επηυξημένους κινδύνους και τα σχετικά συστήματα ενημέρωσης.
(2)
Σύμφωνα με τον κανονισμό αυτόν, η Επιτροπή εξέδωσε τον κανονισμό (ΕΟΚ) αριθ. 3932/92, της 21ης Δεκεμβρίου 1992, περί εφαρμογής του άρθρου 85 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών στον τομέα των ασφαλίσεων (3). Ο κανονισμός (ΕΟΚ) αριθ. 3932/92, όπως τροποποιήθηκε με την πράξη προσχώρησης της Αυστρίας, της Φινλανδίας και της Σουηδίας, λήγει στις 31 Μαρτίου 2003.
(3)
Ο κανονισμός (ΕΟΚ) αριθ. 3932/92 δεν χορηγεί απαλλαγή στις συμφωνίες που αφορούν τον διακανονισμό των ζημιών καθώς και τα μητρώα για τους επαυξημένους κινδύνους και τα σχετικά συστήματα ενημέρωσης. Η Επιτροπή θεώρησε ότι δεν είχε επαρκή εμπειρία στην εξέταση ατομικών υποθέσεων ώστε να κάνει χρήση των εξουσιών που της παρέχει ο κανονισμός (ΕΟΚ) αριθ. 1534/91 στους τομείς αυτούς. Η κατάσταση αυτή δεν έχει μεταβληθεί.
(4)
Στις 12 Μαΐου 1999, η Επιτροπή ενέκρινε μια έκθεση (4) προς το Συμβούλιο και το Ευρωπαϊκό Κοινοβούλιο σχετικά με την εφαρμογή του κανονισμού (ΕΟΚ) αριθ. 3932/92. Στις 15 Δεκεμβρίου 1999, η Οικονομική και Κοινωνική Επιτροπή διατύπωσε γνώμη για την έκθεση της Επιτροπής (5). Στις 19 Μαΐου 2000, το Κοινοβούλιο εξέδωσε ψήφισμα σχετικά με την έκθεση της Επιτροπής (6). Στις 28 Ιουνίου 2000, η Επιτροπή προέβη σε διαβούλευση για τον κανονισμό με τα ενδιαφερόμενα μέρη, στα οποία περιλαμβάνονται εκπρόσωποι του ασφαλιστικού κλάδου και οι εθνικές αρχές ανταγωνισμού. Στις 9 Ιουλίου 2002 η Επιτροπή δημοσίευσε στην Επίσημη Εφημερίδα ένα σχέδιο του παρόντος κανονισμού και κάλεσε τα ενδιαφερόμενα μέρη να υποβάλουν παρατηρήσεις το αργότερο μέχρι τις 30 Σεπτεμβρίου 2002.
(5)
Ο νέος κανονισμός πρέπει να ανταποκρίνεται σε δύο απαιτήσεις, οι οποίες είναι η διασφάλιση αποτελεσματικής προστασίας του ανταγωνισμού και η παροχή επαρκούς ασφάλειας δικαίου στις επιχειρήσεις. Κατά την επιδίωξη των στόχων αυτών πρέπει να λαμβάνεται υπόψη η ανάγκη απλούστευσης, στο μέτρο του δυνατού, της διοικητικής εποπτείας. Πρέπει επίσης να ληφθεί υπόψη η εμπειρία της Επιτροπής στον τομέα αυτό από το 1992, καθώς και τα αποτελέσματα των διαβουλεύσεων για την έκθεση του 1999 και για την έκδοση του παρόντος κανονισμού.
(6)
Ο κανονισμός (ΕΟΚ) αριθ. 1534/91 ορίζει ότι ο απαλλακτικός κανονισμός της Επιτροπής πρέπει να καθορίζει τις κατηγορίες συμφωνιών, αποφάσεων και εναρμονισμένων πρακτικών στις οποίες εφαρμόζεται, να προσδιορίζει τους περιορισμούς ή τις ρήτρες που επιτρέπεται ή δεν επιτρέπεται να περιέχονται στις συμφωνίες, αποφάσεις και εναρμονισμένες πρακτικές, και να προσδιορίζει τις ρήτρες που πρέπει να περιέχονται στις συμφωνίες, αποφάσεις και εναρμονισμένες πρακτικές ή τις λοιπές προϋποθέσεις που πρέπει να πληρούνται.
(7)
Ενδείκνυται εντούτοις να μην ακολουθείται πλέον η τακτική της απαρίθμησης των απαλλασσόμενων ρητρών, αλλά να δίνεται μεγαλύτερη έμφαση στον καθορισμό των κατηγοριών συμφωνιών που απαλλάσσονται μέχρις ενός συγκεκριμένου επιπέδου ισχύος στην αγορά και των περιορισμών ή των ρητρών που δεν επιτρέπεται να περιλαμβάνονται σε τέτοιου είδους συμφωνίες. Αυτή η προσέγγιση βασίζεται σε οικονομικά κριτήρια με τα οποία αξιολογούνται οι συνέπειες της εκάστοτε συμφωνίας για την αγορά αναφοράς. Θα πρέπει ωστόσο να αναγνωρισθεί ότι στον ασφαλιστικό κλάδο υπάρχουν ορισμένες μορφές συνεργασίας μεταξύ όλων των επιχειρήσεων μιας συγκεκριμένης ασφαλιστικής αγοράς, που μπορούν να θεωρηθούν ότι κατά κανόνα πληρούν τις προϋποθέσεις του άρθρου 81 παράγραφος 3.
(8)
Για την εφαρμογή του άρθρου 81 παράγραφος 3 μέσω κανονισμού δεν είναι απαραίτητο να καθοριστούν οι συμφωνίες εκείνες που δύνανται να εμπίπτουν στο πεδίο εφαρμογής του άρθρου 81 παράγραφος 1. Κατά τη συγκεκριμένη αξιολόγηση συμφωνιών δυνάμει του άρθρου 81 παράγραφος 1, πρέπει να λαμβάνονται υπόψη διάφοροι παράγοντες, και ιδίως η διάρθρωση της οικείας αγοράς.
(9)
Το ευεργέτημα της απαλλαγής κατά κατηγορία πρέπει να περιορίζεται στις συμφωνίες εκείνες για τις οποίες μπορεί να θεωρηθεί αρκούντως βέβαιο ότι πληρούν τους όρους του άρθρου 81 παράγραφος 3.
(10)
Η συνεργασία μεταξύ ασφαλιστικών επιχειρήσεων ή στα πλαίσια ενώσεων επιχειρήσεων όσον αφορά τον υπολογισμό του μέσου κόστους κάλυψης ενός συγκεκριμένου κινδύνου κατά το παρελθόν ή, για την ασφάλιση ζωής, οι πίνακες με ποσοστά θνησιμότητας ή συχνότητες ασθενειών, ατυχημάτων και αναπηριών, επιτρέπει τη βελτίωση της γνώσης των κινδύνων και διευκολύνει την εκτίμησή τους από τις μεμονωμένες εταιρείες. Αυτό μπορεί με τη σειρά του να διευκολύνει την είσοδο στην αγορά και να αποβεί έτσι προς όφελος των καταναλωτών. Το ίδιο ισχύει και για τις από κοινού μελέτες σχετικά με την πιθανή επίδραση εξωτερικών παραγόντων στη συχνότητα και το μέγεθος των ζημιών ή στην απόδοση των διαφόρων ειδών επενδύσεων. Είναι όμως αναγκαίο να εξασφαλισθεί η απαλλαγή μόνον εκείνων των μορφών συνεργασίας που είναι αναγκαίες για την επίτευξη των στόχων αυτών. Ως εκ τούτου, θα πρέπει να προβλεφθεί ότι οι συμφωνίες σχετικά με τα εμπορικά ασφάλιστρα δεν απαλλάσσονται· πράγματι, τα εμπορικά ασφάλιστρα μπορεί να είναι χαμηλότερα από τα ποσά που προκύπτουν από τους εν λόγω πίνακες υπολογισμού ή μελέτες, δεδομένου ότι οι ασφαλιστές μπορούν να χρησιμοποιούν τα έσοδα από τις επενδύσεις τους για τη μείωση των ασφαλίστρων τους. Επιπλέον, οι εν λόγω υπολογισμοί, πίνακες ή μελέτες θα πρέπει να είναι μη δεσμευτικοί και να λειτουργούν μόνο σαν σημείο αναφοράς.
(11)
Επιπλέον, όσο ευρύτερες είναι οι κατηγορίες των στατιστικών στοιχείων για το κόστος κάλυψης ενός συγκεκριμένου κινδύνου κατά το παρελθόν, τόσο λιγότερα περιθώρια έχουν οι ασφαλιστικές επιχειρήσεις να υπολογίσουν τα ασφάλιστρα σε στενότερη βάση. Θα ήταν επομένως σκόπιμο να απαλλάσσονται οι από κοινού υπολογισμοί του κόστους κάλυψης των κινδύνων προηγούμενων περιόδων, υπό τον όρο ότι οι διαθέσιμες στατιστικές θα παρέχονται με όσες λεπτομέρειες και διαφοροποιήσεις θεωρούνται αναλογιστικά επαρκείς.
(12)
Επίσης, δεδομένου ότι οι εν λόγω υπολογισμοί, πίνακες και μελέτες είναι αναγκαίοι όχι μόνον για τις ασφαλιστικές επιχειρήσεις που δραστηριοποιούνται στην οικεία γεωγραφική αγορά ή αγορά προϊόντος, αλλά και σ' εκείνες που σχεδιάζουν να εισέλθουν στην αγορά αυτή, οι τελευταίες πρέπει να έχουν πρόσβαση στους εν λόγω υπολογισμούς, πίνακες και μελέτες με εύλογους όρους και χωρίς διακρίσεις σε σχέση με τις ήδη παρούσες στην αγορά αυτή ασφαλιστικές επιχειρήσεις. Οι όροι αυτοί μπορεί, για παράδειγμα, να περιλαμβάνουν μια δέσμευση της ασφαλιστικής επιχείρησης που δεν είναι ακόμη παρούσα στην αγορά να παρέχει στατιστικές πληροφορίες σχετικά με τις ζημίες, εφόσον εισέλθει στην αγορά αυτή. Μπορεί επίσης να περιλαμβάνουν συμμετοχή στην ένωση των ασφαλιστών που είναι υπεύθυνοι για τους εν λόγω υπολογισμούς, εφόσον η συμμετοχή αυτή είναι δυνατή υπό εύλογους όρους και χωρίς διακρίσεις για τις ασφαλιστικές επιχειρήσεις που δεν δραστηριοποιούνται ακόμη στην οικεία αγορά. Ωστόσο, κάθε ενδεχόμενη επιβάρυνση για την πρόσβαση στους εν λόγω υπολογισμούς ή μελέτες, ασφαλιστικών επιχειρήσεων που δεν έχουν συμβάλει στην πραγματοποίησή τους, δεν θα θεωρηθεί εύλογη για το σκοπό αυτό, αν είναι τόσο υψηλή ώστε να συνιστά εμπόδιο εισόδου στην αγορά.
(13)
Η αξιοπιστία των από κοινού καταρτιζομένων υπολογισμών, πινάκων και μελετών αυξάνεται καθώς αυξάνεται και ο αριθμός των στατιστικών επί των οποίων βασίζονται. Οι ασφαλιστές με υψηλά μερίδια αγοράς θα μπορούν να πραγματοποιήσουν με τα δικά τους στοιχεία επαρκείς στατιστικές ώστε να είναι σε θέση να προβούν σε αξιόπιστους υπολογισμούς, πράγμα που δεν συμβαίνει με εκείνους που έχουν μικρότερα μερίδια αγοράς και κατά μείζονα λόγο με τους νεοεισερχόμενους. Η συγκέντρωση στοιχείων από όλους τους ασφαλιστές της αγοράς, περιλαμβανομένων και των μεγάλων, στους εν λόγω κοινούς υπολογισμούς πίνακες και μελέτες προωθεί τον ανταγωνισμό, βοηθώντας τους μικρότερους ασφαλιστές και διευκολύνοντας την είσοδο νέων στην αγορά. Λόγω της ιδιαιτερότητας αυτής του ασφαλιστικού κλάδου, δεν είναι σκόπιμο η εφαρμογή οποιασδήποτε απαλλαγής στους εν λόγω κοινούς υπολογισμούς και κοινές μελέτες να εξαρτηθεί από κάποια όρια μεριδίων αγοράς.
(14)
Οι τυποποιημένοι γενικοί ή ειδικοί ασφαλιστικοί όροι και τα τυποποιημένα υποδείγματα στα οποία απεικονίζονται τα οφέλη από ένα συμβόλαιο ασφάλισης ζωής, μπορεί να αποβούν επωφελείς. Για παράδειγμα, οι ασφαλιστές μπορούν να επιτύχουν αύξηση της αποτελεσματικότητάς τους· μπορεί να διευκολυνθεί η πρόσβαση μικρών ή χωρίς εμπειρία ασφαλιστών στην αγορά· μπορεί να βοηθήσει τους ασφαλιστές να ανταποκριθούν στις νόμιμες υποχρεώσεις τους· και μπορεί να χρησιμοποιηθούν από τις οργανώσεις καταναλωτών ως σημείο αναφοράς για τη σύγκριση των ασφαλιστικών συμβολαίων που προσφέρουν οι διάφοροι ασφαλιστές.
(15)
Ωστόσο, οι τυποποιημένοι ασφαλιστικοί όροι δεν πρέπει να οδηγούν ούτε σε τυποποίηση των προϊόντων ούτε στη δημιουργία σημαντικής ανισορροπίας μεταξύ των δικαιωμάτων και των υποχρεώσεων που προκύπτουν από τη σύμβαση. Κατά συνέπεια, η απαλλαγή θα πρέπει να εφαρμόζεται μόνο στους τυποποιημένους ασφαλιστικούς όρους, υπό την προϋπόθεση ότι δεν είναι δεσμευτικοί και αναφέρουν ρητά ότι οι συμμετέχουσες επιχειρήσεις είναι ελεύθερες να προσφέρουν διαφορετικούς όρους στα ασφαλιστικά τους συμβόλαια με τους πελάτες τους. Επιπλέον, οι τυποποιημένοι ασφαλιστικοί όροι δεν πρέπει να προβαίνουν σε κανένα συστηματικό αποκλεισμό ορισμένων κινδύνων, χωρίς να προβλέπουν ρητά τη δυνατότητα συμβατικής κάλυψης των κινδύνων αυτών και δεν πρέπει να προβλέπουν διατήρηση της συμβατικής σχέσης με τον αντισυμβαλλόμενο για υπερβολικά μεγάλο χρονικό διάστημα ή καθ' υπέρβαση του αρχικού αντικείμενου της σύμβασης. Αυτό δεν θίγει τις υποχρεώσεις που προκύπτουν από το κοινοτικό ή εθνικό δίκαιο να περιλαμβάνονται ορισμένοι κίνδυνοι σε ορισμένα συμβόλαια.
(16)
Επιπλέον, είναι ανάγκη να ορίζεται ότι οι ασφαλιστικοί όροι πρέπει κατά κανόνα να είναι στη διάθεση κάθε ενδιαφερόμενου, και ιδίως του αντισυμβαλλομένου, ώστε να εξασφαλίζεται πραγματική διαφάνεια, και ως εκ τούτου να επωφελούνται οι καταναλωτές.
(17)
Εάν σε ένα ασφαλιστικό συμβόλαιο περιλαμβάνονται κίνδυνοι στους οποίους σημαντικός αριθμός αντισυμβαλλομένων δεν εκτίθενται ταυτοχρόνως, μπορεί να αποβεί εις βάρος της καινοτομίας, δεδομένου ότι η ομαδοποίηση άσχετων μεταξύ τους κινδύνων είναι δυνατόν να αποτρέψει τους ασφαλιστές όσον αφορά την προσφορά χωριστών και ειδικών ασφαλιστικών καλύψεων για τους κινδύνους αυτούς. Επομένως ο κανονισμός απαλλαγής δεν θα πρέπει να καλύπτει ρήτρες που επιβάλλουν τέτοιου είδους εκτεταμένες καλύψεις. Σε περίπτωση που οι ασφαλιστές έχουν νομική υποχρέωση να περιλαμβάνουν στα συμβόλαιά τους καλύψεις για κινδύνους στους οποίους σημαντικός αριθμός συμβαλλομένων δεν εκτίθενται ταυτοχρόνως, εάν η στερεότυπη ρήτρα που προβλέπει την εν λόγω νομική υποχρέωση περιλαμβάνεται σε ένα μη δεσμευτικό υπόδειγμα σύμβασης, τότε δεν αποτελεί περιορισμό του ανταγωνισμού και δεν εμπίπτει στο πεδίο του άρθρου 81 παράγραφος 1.
(18)
Χάρη στους ομίλους συνασφάλισης ή αμοιβαίας αντασφάλισης (συχνά αναφερόμενοι ως «pool»), οι ασφαλιστές και αντασφαλιστές μπορεί να αποκτήσουν τη δυνατότητα ασφάλισης ή αντασφάλισης κινδύνων τους οποίους θα κάλυπταν ανεπαρκώς ελλείψει του ομίλου. Επίσης, οι όμιλοι μπορεί να βοηθήσουν τις επιχειρήσεις ασφάλισης και αντασφάλισης να αποκτήσουν εμπειρία σε κινδύνους με τους οποίους δεν είναι εξοικειωμένες. Ωστόσο, οι εν λόγω όμιλοι μπορεί να οδηγήσουν σε περιορισμούς του ανταγωνισμού, όπως η τυποποίηση των όρων των ασφαλιστικών συμβολαίων ή ακόμη του ύψους της κάλυψης και των ασφαλίστρων. Είναι επομένως σκόπιμο να ορισθεί υπό ποιες συνθήκες οι όμιλοι αυτοί μπορούν να τύχουν απαλλαγής.
(19)
Για τους πραγματικά νέους κινδύνους, δεν μπορεί να είναι γνωστό εκ των προτέρων ποιο είναι το απαιτούμενο εγγεγραμμένο κεφάλαιο για την κάλυψη του κινδύνου ούτε κατά πόσο θα ήταν δυνατή η συνύπαρξη δύο ή περισσοτέρων τέτοιων ομίλων για την παροχή αυτού του είδους της ασφάλισης. Η σύσταση ομίλου για την συνασφάλιση ή αμοιβαία αντασφάλιση αποκλειστικά των εν λόγω νέων κινδύνων (και όχι ενός μίγματος νέων και υπαρχόντων κινδύνων) μπορεί, ως εκ τούτου, να απαλλαγεί για περιορισμένο χρονικό διάστημα. Η τριετία αποτελεί κατάλληλο χρονικό διάστημα για την συγκέντρωση επαρκών αναδρομικών στοιχείων ζημιών, ώστε να αξιολογηθεί η αναγκαιότητα ή μη ενός και μόνου ομίλου. Ως εκ τούτου, με τον παρόντα κανονισμό χορηγείται απαλλαγή σε τέτοιους ομίλους που έχουν δημιουργηθεί πρόσφατα για την κάλυψη ενός νέου κινδύνου, κατά τα πρώτα τρία χρόνια της ύπαρξής τους.
(20)
Στο πλαίσιο του ορισμού των «νέων κινδύνων», το άρθρο 2 παράγραφος 7 του παρόντος κανονισμού διευκρινίζει ότι ο ορισμός περιλαμβάνει μόνο κινδύνους που δεν υπήρχαν προηγουμένως, αποκλείοντας έτσι, για παράδειγμα, κινδύνους που υπήρχαν μέχρι τώρα, αλλά δεν ασφαλίζονταν. Επιπλέον, ένας κίνδυνος του οποίου ο χαρακτήρας υφίσταται σημαντική μεταβολή (για παράδειγμα, σημαντική αύξηση των τρομοκρατικών δραστηριοτήτων) δεν εμπίπτει στο πεδίο του ορισμού, δεδομένου ότι ο ίδιος ο κίνδυνος δεν είναι νέος στην προκειμένη περίπτωση. Ο νέος κίνδυνος, από τη φύση του, απαιτεί ένα εντελώς νέο ασφαλιστικό προϊόν, και δεν μπορεί να καλυφθεί με προσθήκες ή τροποποιήσεις σε υφιστάμενο ασφαλιστικό προϊόν.
(21)
Για τους κινδύνους που δεν είναι νέοι, αναγνωρίζεται ότι τέτοιοι όμιλοι συνασφάλισης και αμοιβαίας αντασφάλισης που συνεπάγονται περιορισμό του ανταγωνισμού μπορεί επίσης, σε περιορισμένες περιπτώσεις, να ενέχουν οφέλη ώστε ναι δικαιολογείται απαλλαγή βάσει του άρθρου 81 παράγραφος 3, ακόμη και αν θα μπορούσαν να αντικατασταθούν από δύο ή περισσότερες ανταγωνιστικές ασφαλιστικές οντότητες. Μπορεί, για παράδειγμα, να επιτρέπουν την απόκτηση της αναγκαίας εμπειρίας από τα μέλη τους στον τομέα της συγκεκριμένης ασφάλισης ή να εξασφαλίζουν εξοικονόμηση κόστους ή μείωση των ασφαλίστρων μέσω της από κοινού αντασφάλισης με ευνοϊκούς όρους. Εντούτοις, δεν δικαιολογείται κάθε απαλλαγή τέτοιων ομίλων, εάν ένας συγκεκριμένος όμιλος έχει σημαντική ισχύ στην αγορά, δεδομένου ότι υπό τις συνθήκες αυτές ο περιορισμός του ανταγωνισμού που προκύπτει από την ύπαρξη του ομίλου κατά κανόνα εξουδετερώνει τα ενδεχόμενα πλεονεκτήματα.
(22)
Με τον παρόντα κανονισμό, επομένως, χορηγείται απαλλαγή σε κάθε όμιλο συνασφάλισης ή αμοιβαίας αντασφάλισης που υπάρχει για περισσότερα από τρία χρόνια ή που δεν έχει δημιουργηθεί για την κάλυψη ενός νέου κινδύνου, υπό την προϋπόθεση ότι τα ασφαλιστικά προϊόντα που καλύπτονται στο πλαίσιο του ομίλου από τα μέλη του δεν υπερβαίνουν αθροιστικά τα ακόλουθα ανώτατα όρια: 25 % της σχετικής αγοράς σε περίπτωση ομίλων αμοιβαίας αντασφάλισης και 20 % σε περίπτωση ομίλων συνασφάλισης. Το ανώτατο όριο για τους ομίλους συνασφάλισης είναι χαμηλότερο, επειδή οι όμιλοι αυτοί μπορεί να έχουν ομοιόμορφους όρους ασφάλισης και εμπορικά ασφάλιστρα.
(23)
Οι όμιλοι που δεν εμπίπτουν στο πεδίο εφαρμογής του παρόντος κανονισμού ενδέχεται να πληρούν τις προϋποθέσεις για ατομική απαλλαγή, ανάλογα με τα χαρακτηριστικά του ίδιου του ομίλου και τις ειδικές συνθήκες που επικρατούν στη συγκεκριμένη αγορά. Λαμβάνοντας υπόψη ότι πολλές αγορές ασφαλίσεων εξελίσσονται συνεχώς, στις περιπτώσεις αυτές θα χρειάζεται ιδιαίτερη ανάλυση προκειμένου να διαπιστωθεί κατά πόσον συντρέχουν οι προϋποθέσεις του άρθρου 81 παράγραφος 3 της συνθήκης.
(24)
Η υιοθέτηση από μία ή περισσότερες ενώσεις επιχειρήσεων ασφάλισης ή αντασφάλισης, τεχνικών προδιαγραφών, κανόνων ή κωδίκων πρακτικής σχετικά με τους εξοπλισμούς ασφαλείας, καθώς και διαδικασιών για την αξιολόγηση της συμμόρφωσης των εξοπλισμών αυτών με τις εν λόγω τεχνικές προδιαγραφές, κανόνες ή κώδικες πρακτικής, μπορεί να είναι επωφελής, καθόσον αποτελεί ένα σημείο αναφοράς για τους ασφαλιστές και αντασφαλιστές κατά την αξιολόγηση του βαθμού του κινδύνου που καλούνται να καλύψουν σε μία συγκεκριμένη περίπτωση, ο οποίος εξαρτάται από την ποιότητα του εξοπλισμού ασφαλείας και της εγκατάστασης και συντήρησής του. Ωστόσο, εφόσον υπάρχουν σε κοινοτικό επίπεδο τεχνικές προδιαγραφές, συστήματα ταξινόμησης, κανόνες, διαδικασίες ή κώδικες πρακτικής που είναι εναρμονισμένοι σύμφωνα με την ευρωπαϊκή νομοθεσία περί ελεύθερης κυκλοφορίας των εμπορευμάτων, δεν είναι σκόπιμο να απαλλάσσονται με κανονισμό οι συμφωνίες μεταξύ ασφαλιστών με το ίδιο αντικείμενο, δεδομένου ότι ο στόχος της εν λόγω εναρμόνισης σε ευρωπαϊκό επίπεδο είναι να καθορισθούν κατά τρόπο διεξοδικό και πρόσφορο τα επίπεδα ασφαλείας των εξοπλισμών αυτών, που θα ισχύουν ομοιόμορφα σε όλη την Ευρωπαϊκή Ένωση. Οποιαδήποτε συμφωνία μεταξύ ασφαλιστών για διαφορετικές απαιτήσεις όσον αφορά τους μηχανισμούς ασφαλείας θα μπορούσε να υπονομεύσει την επίτευξη του στόχου αυτού.
(25)
Όσον αφορά την εγκατάσταση και συντήρηση εξοπλισμών ασφαλείας, εφόσον δεν υπάρχει σχετική εναρμόνιση σε κοινοτικό επίπεδο, μπορούν να απαλλάσσονται με κανονισμό οι συμφωνίες μεταξύ ασφαλιστών που προβλέπουν τεχνικές προδιαγραφές ή διαδικασίες έγκρισης που χρησιμοποιούνται σε ένα ή περισσότερα κράτη μέλη· ωστόσο, η εν λόγω απαλλαγή πρέπει να υπόκειται σε ορισμένους όρους, ιδίως ότι κάθε ασφαλιστική επιχείρηση πρέπει να παραμένει ελεύθερη να αποδέχεται για ασφάλιση, υπό οποιουσδήποτε όρους και προϋποθέσεις επιθυμεί, εξοπλισμούς και επιχειρήσεις εγκατάστασης και συντήρησης που δεν έχουν εγκριθεί από κοινού.
(26)
Εάν παρόλα αυτά μεμονωμένες συμφωνίες που απαλλάσσονται με τον παρόντα κανονισμό έχουν αποτελέσματα που δεν συμβιβάζονται με το άρθρο 81 παράγραφος 3, όπως ερμηνεύεται κατά τη διοικητική πρακτική της Επιτροπής και από τη νομολογία του Δικαστηρίου, η Επιτροπή μπορεί να άρει το ευεργέτημα της απαλλαγής κατά κατηγορία. Αυτό μπορεί ιδίως να συμβεί εφόσον οι μελέτες για τις επιπτώσεις των μελλοντικών εξελίξεων βασίζονται σε αδικαιολόγητες υποθέσεις· ή εφόσον οι συνιστώμενοι τυποποιημένοι ασφαλιστικοί όροι περιέχουν ρήτρες που δημιουργούν, σε βάρος του αντισυμβαλλομένου, σημαντική ανισορροπία μεταξύ των δικαιωμάτων και των υποχρεώσεων που προκύπτουν από τη σύμβαση· ή εφόσον οι όμιλοι χρησιμοποιούνται ή διοικούνται κατά τρόπο ώστε να παρέχονται σε μια ή περισσότερες από τις συμμετέχουσες επιχειρήσεις τα μέσα απόκτησης ή ενίσχυσης σημαντικής ισχύος στη σχετική αγορά, ή εάν οι όμιλοι αυτοί καταλήγουν σε κατανομή της αγοράς.
(27)
Για τη διευκόλυνση της σύναψης συμφωνιών, ορισμένες από τις οποίες μπορεί να συνεπάγονται σημαντικές αποφάσεις επενδύσεων, η διάρκεια ισχύος του παρόντος κανονισμού θα πρέπει να καθορισθεί σε επτά χρόνια.
(28)
Ο παρών κανονισμός ισχύει με την επιφύλαξη της εφαρμογής του άρθρου 82 της συνθήκης.
(29)
Σύμφωνα με την αρχή της υπεροχής του κοινοτικού δικαίου, κανένα μέτρο που λαμβάνεται βάσει των εθνικών νομοθεσιών περί ανταγωνισμού δεν μπορεί να θίγει την ομοιόμορφη εφαρμογή των κοινοτικών κανόνων ανταγωνισμού στην κοινή αγορά ούτε την πρακτική αποτελεσματικότητα των θεσπιζομένων για την εφαρμογή τους πράξεων, συμπεριλαμβανομένου του παρόντος κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΠΑΛΛΑΓΗ ΚΑΙ ΟΡΙΣΜΟΙ
Άρθρο 1
Απαλλαγή
Δυνάμει του άρθρου 81 παράγραφος 3 της συνθήκης, και με την επιφύλαξη των διατάξεων του παρόντος κανονισμού, το άρθρο 81 παράγραφος 1 της συνθήκης κηρύσσεται ανεφάρμοστο στις συμφωνίες που συνάπτονται μεταξύ δύο ή περισσοτέρων επιχειρήσεων στον τομέα των ασφαλίσεων (στο εξής αναφερόμενες ως «τα μέρη») όσον αφορά:
α)
την από κοινού κατάρτιση και διανομή:
-
υπολογισμών του μέσου κόστους κάλυψης ενός συγκεκριμένου κινδύνου κατά το παρελθόν (στο εξής «υπολογισμοί»),
-
πινάκων θνησιμότητας και πινάκων σχετικών με τη συχνότητα των περιπτώσεων ασθενειών, ατυχημάτων και αναπηριών, για τις ασφαλίσεις που εμπεριέχουν στοιχείο κεφαλαιοποίησης (στο εξής «πίνακες»)·
β)
την από κοινού πραγματοποίηση μελετών για τις πιθανές επιπτώσεις των γενικών, εξωγενών ως προς τις ενδιαφερόμενες επιχειρήσεις, συνθηκών είτε στη συχνότητα ή κλίμακα των μελλοντικών απαιτήσεων για ένα δεδομένο κίνδυνο ή κατηγορία κινδύνου είτε στην απόδοση των διαφόρων ειδών επενδύσεων (στο εξής «μελέτες»), καθώς και τη διανομή των αποτελεσμάτων των εν λόγω μελετών·
γ)
την από κοινού κατάρτιση και διανομή μη δεσμευτικών τυποποιημένων ασφαλιστικών όρων άμεσης ασφάλισης (στο εξής «τυποποιημένοι ασφαλιστικοί όροι»)·
δ)
την από κοινού κατάρτιση και διανομή μη δεσμευτικών υποδειγμάτων όπου απεικονίζονται τα οφέλη που αποφέρει ένα ασφαλιστικό συμβόλαιο με στοιχεία κεφαλαιοποίησης (στο εξής «υποδείγματα»)·
ε)
τη σύσταση και λειτουργία ομίλων ασφαλιστικών επιχειρήσεων ή ασφαλιστικών επιχειρήσεων και επιχειρήσεων αντασφάλισης για την από κοινού κάλυψη μιας συγκεκριμένης κατηγορίας κινδύνων υπό μορφή συνασφάλισης ή αμοιβαίας αντασφάλισης και
στ)
τη θέσπιση, αναγνώριση και διανομή:
-
τεχνικών προδιαγραφών, κανόνων ή κωδίκων πρακτικής σχετικά με τα είδη εκείνα των εξοπλισμών ασφαλείας για τα οποία δεν υπάρχουν σε κοινοτικό επίπεδο τεχνικές προδιαγραφές, συστήματα ταξινόμησης, διαδικασίες ή κώδικες πρακτικής εναρμονισμένα σύμφωνα με την κοινοτική νομοθεσία περί ελεύθερης κυκλοφορίας των εμπορευμάτων, καθώς και διαδικασιών για την αξιολόγηση και έγκριση της συμμόρφωσης των εξοπλισμών ασφαλείας με τις εν λόγω προδιαγραφές, κανόνες ή κώδικες πρακτικής,
-
τεχνικών προδιαγραφών, κανόνων ή κωδίκων πρακτικής για την εγκατάσταση και συντήρηση των εξοπλισμών ασφαλείας και διαδικασιών για την αξιολόγηση και έγκριση της συμμόρφωσης των επιχειρήσεων που είναι υπεύθυνες για την εγκατάσταση ή συντήρηση των εξοπλισμών ασφαλείας, με τις εν λόγω προδιαγραφές, κανόνες ή κώδικες πρακτικής.
Άρθρο 2
Ορισμοί
Στο πλαίσιο του παρόντος κανονισμού, νοούνται ως:
1.
«συμφωνία»: συμφωνία, απόφαση ένωσης επιχειρήσεων ή εναρμονισμένη πρακτική·
2.
«συμμετέχουσες επιχειρήσεις»: οι επιχειρήσεις που συμμετέχουν σε μια συμφωνία και οι συνδεδεμένες μ' αυτές επιχειρήσεις·
3.
«συνδεδεμένες επιχειρήσεις»:
α)
επιχειρήσεις στις οποίες ένα από τα μέρη της συμφωνίας έχει, άμεσα ή έμμεσα:
i)
τη δυνατότητα να ασκεί πάνω από το ήμισυ των δικαιωμάτων ψήφου, ή
ii)
τη δυνατότητα να διορίζει πάνω από το ήμισυ των μελών του εποπτικού συμβουλίου, του διοικητικού συμβουλίου ή των οργάνων που εκπροσωπούν κατά νόμο την επιχείρηση, ή
iii)
το δικαίωμα να διαχειρίζεται τις υποθέσεις της επιχείρησης·
β)
επιχειρήσεις που έχουν, άμεσα ή έμμεσα, σε ένα από τα μέρη της συμφωνίας, τα δικαιώματα ή τις εξουσίες που αναφέρονται στο στοιχείο α)·
γ)
επιχειρήσεις επί των οποίων μια επιχείρηση που αναφέρεται στο στοιχείο β) έχει, άμεσα ή έμμεσα, τα δικαιώματα ή τις εξουσίες που αναφέρονται στο στοιχείο α)·
δ)
επιχειρήσεις επί των οποίων ένα από τα μέρη της συμφωνίας μαζί με μία ή περισσότερες από τις επιχειρήσεις που αναφέρονται στα στοιχεία α), β) ή γ), ή δύο ή περισσότερες από τις τελευταίες, έχουν από κοινού τα δικαιώματα ή τις εξουσίες που αναφέρονται στο στοιχείο α)·
ε)
επιχειρήσεις επί των οποίων έχουν από κοινού τα αναφερόμενα στο στοιχείο α) δικαιώματα ή εξουσίες:
i)
μέρη της συμφωνίας ή συνδεδεμένες μ' αυτά επιχειρήσεις που αναφέρονται στα στοιχεία α) έως δ), ή
ii)
ένα ή περισσότερα από τα μέρη της συμφωνίας ή μία ή περισσότερες από τις συνδεδεμένες μ' αυτά επιχειρήσεις που αναφέρονται στα στοιχεία α) έως δ), και ένα ή περισσότερα τρίτα μέρη·
4.
«τυποποιημένοι ασφαλιστικοί όροι»: κάθε ρήτρα που περιλαμβάνεται σε υποδείγματα ασφαλιστικών συμβολαίων ή συμβολαίων αναφοράς που εκπονούν από κοινού ασφαλιστές ή οργανισμοί ή ενώσεις ασφαλιστών·
5.
«όμιλοι συνασφάλισης»: όμιλοι που συστήνονται απó ασφαλιστικές επιχειρήσεις και οι οποίοι:
i)
συμφωνούν να αναλαμβάνουν εξ ονόματος και για λογαριασμό όλων των συμμετεχόντων την ασφάλιση μιας συγκεκριμένης κατηγορίας κινδύνων ή
ii)
αναθέτουν την ανάληψη και τη διαχείριση της ασφάλισης μιας συγκεκριμένης κατηγορίας κινδύνων εξ ονόματος και για λογαριασμό τους, σε μία από τις ασφαλιστικές επιχειρήσεις, σε κοινό μεσίτη ή σε κοινό φορέα που δημιουργείται για το σκοπό αυτό·
6.
«όμιλοι αμοιβαίας αντασφάλισης»: όμιλοι που συστήνονται από ασφαλιστικές επιχειρήσεις, ενδεχομένως με τη συνδρομή μιας ή περισσοτέρων επιχειρήσεων αντασφάλισης:
i)
για την αμοιβαία αντασφάλιση του συνόλου ή μέρους των υποχρεώσεών τους οι οποίες απορρέουν από μια συγκεκριμένη κατηγορία κινδύνων,
ii)
επικουρικά, για την αποδοχή εξ ονόματος και για λογαριασμό όλων των συμμετεχόντων, της αντασφάλισης της ίδιας κατηγορίας κινδύνων·
7.
«νέοι κίνδυνοι»: κίνδυνοι που δεν υπήρχαν προηγουμένως και των οποίων η ασφαλιστική κάλυψη απαιτεί τη δημιουργία ενός εντελώς νέου ασφαλιστικού προϊόντος, χωρίς επέκταση, βελτίωση ή αντικατάσταση ενός υπάρχοντος ασφαλιστικού προϊόντος·
8.
«εξοπλισμός ασφαλείας»: τα συστατικά και ο εξοπλισμός που προορίζονται για την πρόληψη και τον περιορισμό των ζημιών, καθώς και τα συστήματα που απαρτίζονται από τα εν λόγω στοιχεία·
9.
«εμπορικό ασφάλιστρο»: η τιμή που χρεώνεται στον αγοραστή ασφαλιστικού συμβολαίου.
ΚΕΦΑΛΑΙΟ ΙΙ
ΑΠΟ ΚΟΙΝΟΥ ΥΠΟΛΟΓΙΣΜΟΙ, ΠΙΝΑΚΕΣ ΚΑΙ ΜΕΛΕΤΕΣ
Άρθρο 3
Προϋποθέσεις απαλλαγής
1. Οι απαλλαγές που προβλέπονται στο άρθρο 1 στοιχείο α) εφαρμόζονται υπό την προϋπόθεση ότι οι υπολογισμοί ή οι πίνακες:
α)
βασίζονται στη συγκέντρωση στοιχείων κατανεμημένων σε ορισμένα έτη κινδύνου -που επιλέγονται ως περίοδος παρατήρησης- τα οποία αφορούν τους ίδιους ή παρόμοιους κινδύνους και είναι αρκετά σε αριθμό για να αποτελέσουν βάση στατιστικής επεξεργασίας που θα επιτρέψει την εξακρίβωση (μεταξύ άλλων):
-
του αριθμού των ζημιών κατά τη διάρκεια της εν λόγω περιόδου παρατήρησης,
-
του αριθμού των μεμονωμένων κινδύνων που ασφαλίσθηκαν σε κάθε έτος κινδύνου κατά τη διάρκεια της επιλεγείσας περιόδου παρατήρησης,
-
του συνόλου των αποζημιώσεων που έχουν καταβληθεί ή οφείλονται για ζημίες που έλαβαν χώρα κατά τη διάρκεια της εν λόγω περιόδου,
-
του ύψους των ασφαλισθέντων κεφαλαίων για κάθε έτος κινδύνου κατά τη διάρκεια της επιλεγείσας περιόδου παρατήρησης·
β)
περιλαμβάνουν τα διαθέσιμα αναλυτικά στατιστικά στοιχεία με όσες λεπτομέρειες είναι αναλογιστικά επαρκείς·
γ)
δεν περιλαμβάνουν κατ' ουδένα τρόπο στοιχεία σχετικά με επιβαρύνσεις για απρόβλεπτα, έσοδα από αποθεματικά, διοικητικά ή εμπορικά έξοδα ή φορολογικές ή οιονεί φορολογικές επιβαρύνσεις, και δεν λαμβάνουν υπόψη ούτε τα έσοδα από επενδύσεις ούτε τα αναμενόμενα κέρδη·
2. Οι απαλλαγές που προβλέπονται τόσο στο άρθρο 1 στοιχείο α) όσο και στο άρθρο 1 στοιχείο β) ισχύουν υπό την προϋπόθεση ότι οι υπολογισμοί, οι πίνακες ή τα συμπεράσματα των μελετών:
α)
δεν επιτρέπουν την εξακρίβωση της ταυτότητας των συγκεκριμένων ασφαλιστικών επιχειρήσεων ή οποιουδήποτε ασφαλιζομένου·
β)
κατά τη συλλογή και διανομή τους, γίνεται μνεία ότι είναι μη δεσμευτικά·
γ)
διατίθενται με εύλογους όρους και χωρίς διακρίσεις στις ασφαλιστικές επιχειρήσεις που ζητούν αντίγραφα, περιλαμβανομένων και εκείνων που δεν δραστηριοποιούνται στη γεωγραφική αγορά ή στην αγορά προϊόντος στην οποία αναφέρονται αυτοί οι υπολογισμοί, οι πίνακες ή τα συμπεράσματα μελετών.
Άρθρο 4
Συμφωνίες που δεν καλύπτονται από την απαλλαγή
Η απαλλαγή που προβλέπεται στο άρθρο 1 δεν εφαρμόζεται εφόσον οι συμμετέχουσες επιχειρήσεις αναλαμβάνουν μεταξύ τους την υποχρέωση ή τη δέσμευση, ή επιβάλλουν σε άλλες επιχειρήσεις, να μην χρησιμοποιούν υπολογισμούς ή πίνακες διαφορετικούς από εκείνους που καταρτίζονται σύμφωνα με το άρθρο 1 στοιχείο α), ή να μην αποκλίνουν από τα συμπεράσματα των μελετών που αναφέρονται στο άρθρο 1 στοιχείο β).
ΚΕΦΑΛΑΙΟ ΙΙΙ
ΤΥΠΟΠΟΙΗΜΕΝΟΙ ΑΣΦΑΛΙΣΤΙΚΟΙ ΟΡΟΙ ΚΑΙ ΥΠΟΔΕΙΓΜΑΤΑ
Άρθρο 5
Προϋποθέσεις απαλλαγής
1. Η απαλλαγή που προβλέπεται στο άρθρο 1 στοιχείο γ) εφαρμόζεται υπό την προϋπόθεση ότι οι τυποποιημένοι ασφαλιστικοί όροι:
α)
καταρτίζονται και διανέμονται με τη ρητή μνεία ότι είναι μη δεσμευτικοί και ότι κατ' ουδένα τρόπο δεν συνιστάται η χρήση τους·
β)
αναφέρουν ρητά ότι οι συμμετέχουσες επιχειρήσεις είναι ελεύθερες να προσφέρουν διαφορετικούς όρους ασφάλισης στους πελάτες τους και
γ)
είναι προσιτές σε κάθε ενδιαφερόμενο και του διαβιβάζονται με απλή αίτηση.
2. Η απαλλαγή που προβλέπεται στο άρθρο 1 στοιχείο δ) εφαρμόζεται υπό την προϋπόθεση ότι τα μη δεσμευτικά υποδείγματα καταρτίζονται και διανέμονται μόνο ενδεικτικά.
Άρθρο 6
Συμφωνίες που δεν καλύπτονται από την απαλλαγή
1. Η απαλλαγή που προβλέπεται στο άρθρο 1 στοιχείο γ) δεν εφαρμόζεται στις περιπτώσεις που οι τυποποιημένοι ασφαλιστικοί όροι έχουν ρήτρες οι οποίες:
α)
περιέχουν οποιαδήποτε αναφορά του επιπέδου των εμπορικών ασφαλίστρων·
β)
αναφέρουν το ποσό της ασφαλιστικής κάλυψης ή το ποσό που πρέπει να καταβάλει ο ίδιος ο αντισυμβαλλόμενος («απαλλαγή»)·
γ)
επιβάλλουν εκτεταμένες καλύψεις οι οποίες συμπεριλαμβάνουν κινδύνους στους οποίους σημαντικός αριθμός αντισυμβαλλομένων δεν εκτίθεται ταυτοχρόνως·
δ)
επιτρέπουν στον ασφαλιστή να διατηρήσει σε ισχύ τη σύμβαση σε περίπτωση εκ μέρους του μερικής ακύρωσης της κάλυψης, αύξησης του ασφαλίστρου χωρίς να μεταβληθεί ο κίνδυνος ή η έκταση της ασφαλιστικής κάλυψης (με την επιφύλαξη των ρητρών αναπροσαρμογής) ή κατ' άλλον τρόπο μεταβολής των όρων της σύμβασης χωρίς ρητή συναίνεση του αντισυμβαλλομένου·
ε)
επιτρέπουν στον ασφαλιστή να μεταβάλει τη διάρκεια της σύμβασης χωρίς τη συναίνεση του αντισυμβαλλομένου·
στ)
επιβάλλουν στον αντισυμβαλλόμενο, στον κλάδο της ασφάλισης ζημιών, περίοδο ασφάλισης μεγαλύτερη από τρία έτη·
ζ)
σε περίπτωση που η σύμβαση ανανεώνεται αυτόματα εάν δεν δοθεί προειδοποίηση κατά τη λήξη ορισμένης χρονικής περιόδου, επιβάλλουν περίοδο ανανέωσης της σύμβασης ανώτερη του ενός έτους·
η)
επιβάλλουν στον αντισυμβαλλόμενο να δεχθεί την εκ νέου θέση σε ισχύ σύμβασης που διακόπηκε λόγω εξαφάνισης του ασφαλιζομένου κινδύνου, εφόσον εκτεθεί εκ νέου σε κίνδυνο της ιδίας φύσεως·
θ)
επιβάλλουν στον αντισυμβαλλόμενο να καλύπτει στον ίδιο ασφαλιστή διαφορετικούς κινδύνους·
ι)
υποχρεώνουν τον αντισυμβαλλόμενο, σε περίπτωση διάθεσης του ασφαλιζομένου αντικειμένου, να επιβάλει στον διάδοχο τη συνέχιση της ασφαλιστικής σύμβασης·
ια)
αποκλείουν ή περιορίζουν την κάλυψη ενός κινδύνου, εάν ο αντισυμβαλλόμενος χρησιμοποιεί εξοπλισμό ασφαλείας ή επιχειρήσεις εγκατάστασης ή συντήρησης του εξοπλισμού αυτού μη εγκεκριμένους σύμφωνα με τις σχετικές προδιαγραφές που έχει θεσπίσει μια ένωση ή ενώσεις ασφαλιστών σε ένα ή περισσότερα άλλα κράτη μέλη ή σε ευρωπαϊκό επίπεδο.
2. Το ευεργέτημα της απαλλαγής που προβλέπεται στο άρθρο 1 στοιχείο γ) δεν χορηγείται σε επιχειρήσεις ή ενώσεις επιχειρήσεων που συμφωνούν, ή συμφωνούν να επιβάλλουν σε άλλες επιχειρήσεις, να μην εφαρμόζουν διαφορετικούς όρους από τους τυποποιημένους ασφαλιστικούς όρους που έχουν καταρτισθεί κατόπιν συμφωνίας μεταξύ των συμμετεχουσών επιχειρήσεων.
3. Με την επιφύλαξη της θέσπισης ειδικών ασφαλιστικών όρων για ορισμένες κοινωνικές ή επαγγελματικές κατηγορίες του πληθυσμού, η απαλλαγή που προβλέπεται στο άρθρο 1 στοιχείο γ) δεν εφαρμόζεται στις συμφωνίες, αποφάσεις και εναρμονισμένες πρακτικές που αποκλείουν την κάλυψη ορισμένων κατηγοριών κινδύνων λόγω χαρακτηριστικών που συνδέονται με τον αντισυμβαλλόμενο.
4. Η απαλλαγή που προβλέπεται στο άρθρο 1 στοιχείο δ) δεν εφαρμόζεται εφόσον, με την επιφύλαξη των νομίμων υποχρεώσεων, τα μη δεσμευτικά υποδείγματα περιέχουν μόνο καθορισμένα επιτόκια ή αριθμητική ένδειξη των διοικητικών εξόδων.
5. Το ευεργέτημα της απαλλαγής που προβλέπεται στο άρθρο 1 στοιχείο δ) δεν χορηγείται στις επιχειρήσεις ή ενώσεις επιχειρήσεων που συμφωνούν ή αναλαμβάνουν μεταξύ τους την υποχρέωση, ή επιβάλλουν σε άλλες επιχειρήσεις, να μην χρησιμοποιούν άλλα υποδείγματα που απεικονίζουν τα οφέλη από ένα ασφαλιστήριο συμβόλαιο, εκτός από αυτά που καταρτίζονται κατόπιν συμφωνίας μεταξύ των συμμετεχουσών επιχειρήσεων.
ΚΕΦΑΛΑΙΟ IV
ΚΟΙΝΗ ΚΑΛΥΨΗ ΟΡΙΣΜΕΝΩΝ ΕΙΔΩΝ ΚΙΝΔΥΝΩΝ
Άρθρο 7
Εφαρμογή της απαλλαγής και των ορίων μεριδίου αγοράς
1. Όσον αφορά τους ομίλους συνασφάλισης ή αμοιβαίας αντασφάλισης που έχουν δημιουργηθεί μετά την ημερομηνία έναρξης ισχύος του παρόντος κανονισμού αποκλειστικά για την κάλυψη νέων κινδύνων, η απαλλαγή που προβλέπεται στο άρθρο 1 στοιχείο ε) εφαρμόζεται για διάστημα τριών ετών από την ημερομηνία σύστασης του ομίλου, ανεξάρτητα από το μερίδιο αγοράς του.
2. Όσον αφορά τους ομίλους συνασφάλισης ή αμοιβαίας αντασφάλισης που δεν εμπίπτουν στο πεδίο εφαρμογής της παραγράφου 1 (λόγω του ότι η διάρκεια ύπαρξής τους υπερβαίνει την τριετία ή δεν έχουν δημιουργηθεί για την κάλυψη ενός νέου κινδύνου), η απαλλαγή που προβλέπεται στο άρθρο 1 στοιχείο ε) εφαρμόζεται καθ' όλη τη διάρκεια ισχύος του παρόντος κανονισμού, υπό την προϋπόθεση ότι τα ασφαλιστικά προϊόντα που έχουν αναληφθεί στο πλαίσιο του ομίλου από τις συμμετέχουσες επιχειρήσεις ή για λογαριασμό τους δεν αντιπροσωπεύουν σε καμία από τις οικείες αγορές:
α)
στην περίπτωση των ομίλων συνασφάλισης, πάνω από το 20 % της σχετικής αγοράς·
β)
στην περίπτωση των ομίλων αμοιβαίας αντασφάλισης, πάνω από το 25 % της σχετικής αγοράς.
3. Για τους σκοπούς της εφαρμογής των ορίων μεριδίου αγοράς που προβλέπονται στη δεύτερη παράγραφο, ισχύουν οι ακόλουθοι κανόνες:
α)
το μερίδιο αγοράς υπολογίζεται με βάση τα μεικτά έσοδα από ασφάλιστρα· εάν δεν υπάρχουν στοιχεία για τα μεικτά έσοδα από ασφάλιστρα, για τη διαπίστωση του μεριδίου αγοράς της οικείας επιχείρησης μπορούν να χρησιμοποιούνται εκτιμήσεις που βασίζονται σε άλλα αξιόπιστα στοιχεία της αγοράς, όπως η παρεχόμενη ασφαλιστική κάλυψη ή η αξία του ασφαλιζομένου κινδύνου·
β)
το μερίδιο αγοράς υπολογίζεται με βάση τα στοιχεία του προηγούμενου ημερολογιακού έτους·
γ)
το μερίδιο αγοράς που κατέχουν οι επιχειρήσεις που αναφέρονται στο άρθρο 2 παράγραφος 3 στοιχείο ε) επιμερίζεται εξίσου σε κάθε επιχείρηση που έχει τα δικαιώματα και τις εξουσίες που απαριθμούνται στο άρθρο 2 παράγραφος 3 στοιχείο α).
4. Αν το μερίδιο αγοράς που αναφέρεται στο στοιχείο α) της παραγράφου 2 δεν υπερβαίνει αρχικά το 20 %, αλλά εν συνεχεία αυξάνεται πάνω από το επίπεδο αυτό χωρίς να υπερβεί το 22 %, η απαλλαγή που προβλέπεται στο άρθρο 1 στοιχείο ε) εξακολουθεί να ισχύει για το πρώτο ημερολογιακό έτος που ακολουθεί εκείνο κατά το οποίο σημειώθηκε για πρώτη φορά η υπέρβαση του ορίου του 20 %.
5. Αν το μερίδιο αγοράς που αναφέρεται στο στοιχείο α) της παραγράφου 2 δεν υπερβαίνει αρχικά το 20 %, αλλά εν συνεχεία αυξάνεται πάνω από το 22 %, η απαλλαγή που προβλέπεται στο άρθρο 1 στοιχείο ε) εξακολουθεί να ισχύει για το πρώτο ημερολογιακό έτος που ακολουθεί εκείνο κατά το οποίο σημειώθηκε για πρώτη φορά η υπέρβαση του ορίου του 22 %.
6. Οι ευνοϊκές διατάξεις των παραγράφων 4 και 5 δεν μπορούν να εφαρμοσθούν σε συνδυασμό ώστε να υπερβούν το διάστημα των δύο ημερολογιακών ετών.
7. Αν το μερίδιο αγοράς που αναφέρεται στο στοιχείο β) της παραγράφου 2 δεν υπερβαίνει αρχικά το 25 %, αλλά εν συνεχεία αυξάνεται πάνω από το επίπεδο αυτό χωρίς να υπερβεί το 27 %, η απαλλαγή που προβλέπεται στο άρθρο 1 στοιχείο ε) εξακολουθεί να ισχύει για δύο συναπτά ημερολογιακά έτη που ακολουθούν εκείνο κατά το οποίο σημειώθηκε για πρώτη φορά η υπέρβαση του ορίου του 25 %.
8. Αν το μερίδιο αγοράς που αναφέρεται στο στοιχείο β) της παραγράφου 2 δεν υπερβαίνει αρχικά το 25 %, αλλά εν συνεχεία αυξάνεται πάνω από το 27 %, η απαλλαγή που προβλέπεται στο άρθρο 1 στοιχείο ε) εξακολουθεί να ισχύει για το πρώτο ημερολογιακό έτος που ακολουθεί εκείνο κατά το οποίο σημειώθηκε για πρώτη φορά η υπέρβαση του ορίου του 27 %.
9. Οι ευνοϊκές διατάξεις των παραγράφων 7 και 8 δεν μπορούν να εφαρμοσθούν σε συνδυασμό ώστε να υπερβούν το διάστημα των δύο ημερολογιακών ετών.
Άρθρο 8
Προϋποθέσεις απαλλαγής
Η απαλλαγή που προβλέπεται στο άρθρο 1 στοιχείο ε) εφαρμόζεται υπό τις ακόλουθες προϋποθέσεις:
α)
ότι κάθε συμμετέχουσα επιχείρηση έχει δικαίωμα να αποχωρήσει από τον όμιλο με προειδοποιητική προθεσμία που δεν είναι μεγαλύτερη του ενός έτους, χωρίς την επιβολή οποιωνδήποτε κυρώσεων·
β)
ότι οι κανόνες του ομίλου δεν υποχρεώνουν κανένα μέλος του να ασφαλίζει ή να αντασφαλίζει μέσω του ομίλου, εν όλω ή εν μέρει, οποιοδήποτε κίνδυνο του είδους που καλύπτει ο όμιλος·
γ)
ότι οι κανόνες του ομίλου δεν περιορίζουν τη δραστηριότητα του ομίλου ή των μελών του στην ασφάλιση ή αντασφάλιση κινδύνων που βρίσκονται σε συγκεκριμένη γεωγραφική περιοχή της Ευρωπαϊκής Ένωσης·
δ)
ότι η συμφωνία δεν περιορίζει την παραγωγή ή τις πωλήσεις·
ε)
ότι η συμφωνία δεν προβλέπει κατανομή αγορών ή πελατών·
στ)
ότι τα μέλη ενός ομίλου αμοιβαίας αντασφάλισης δεν συμφωνούν σχετικά με τα εμπορικά ασφάλιστρα που χρεώνουν στους πελάτες τους για άμεση ασφάλιση και
ζ)
ότι κανένα μέλος του ομίλου ή επιχείρηση που ασκεί καθοριστική επιρροή στην εμπορική πολιτική του, δεν είναι και μέλος διαφορετικού ομίλου που δραστηριοποιείται στη ίδια σχετική αγορά ούτε ασκεί καθοριστική επιρροή στην εμπορική πολιτική του.
ΚΕΦΑΛΑΙΟ V
ΕΞΟΠΛΙΣΜΟΙ ΑΣΦΑΛΕΙΑΣ
Άρθρο 9
Προϋποθέσεις απαλλαγής
Η απαλλαγή που προβλέπεται στο άρθρο 1 στοιχείο στ) εφαρμόζεται υπό τις ακόλουθες προϋποθέσεις:
α)
ότι οι τεχνικές προδιαγραφές και οι διαδικασίες αξιολόγησης της συμμόρφωσης είναι ακριβείς, δικαιολογούνται από τεχνική άποψη και αντιστοιχούν στις επιδόσεις που αναμένονται από τον εν λόγω εξοπλισμό ασφαλείας·
β)
ότι οι κανόνες για την αξιολόγηση των επιχειρήσεων εγκατάστασης ή συντήρησης είναι αντικειμενικοί, αφορούν την τεχνική ικανότητα των επιχειρήσεων, και εφαρμόζονται κατά τρόπο που δεν εισάγει διακρίσεις·
γ)
ότι οι προδιαγραφές και οι κανόνες αυτοί καταρτίζονται και διανέμονται μόνο ενδεικτικά με τη ρητή ένδειξη ότι οι ασφαλιστικές επιχειρήσεις είναι ελεύθερες να δεχθούν για ασφάλιση, με οποιουσδήποτε όρους και προϋποθέσεις επιθυμούν, άλλους εξοπλισμούς ή να εγκρίνουν άλλες επιχειρήσεις εγκατάστασης ή συντήρησης που δεν συμμορφώνονται με τις εν λόγω τεχνικές προδιαγραφές ή κανόνες·
δ)
ότι οι προδιαγραφές και οι κανόνες αυτοί διαβιβάζονται με απλή αίτηση σε κάθε ενδιαφερόμενο·
ε)
ότι οι κατάλογοι εξοπλισμών ασφαλείας και επιχειρήσεων εγκατάστασης και συντήρησης σύμφωνων με τις προδιαγραφές αυτές περιλαμβάνουν ταξινόμηση με βάση το επίπεδο της επιτευχθείσας επίδοσης·
στ)
ότι η αίτηση για αξιολόγηση μπορεί να υποβληθεί οποτεδήποτε από κάθε ενδιαφερόμενο·
ζ)
ότι η αξιολόγηση της συμμόρφωσης δεν επιβαρύνει τον αιτούντα με έξοδα δυσανάλογα με το κόστος της διαδικασίας έγκρισης·
η)
ότι οι εξοπλισμοί και οι επιχειρήσεις εγκατάστασης και συντήρησης που πληρούν τα κριτήρια της αξιολόγησης λαμβάνουν σχετική πιστοποίηση χωρίς διακρίσεις μέσα σε προθεσμία έξι μηνών από την ημερομηνία υποβολής της αίτησης, εκτός εάν για τεχνικούς λόγους απαιτείται εύλογη πρόσθετη προθεσμία·
θ)
ότι η συμμόρφωση ή η έγκριση πιστοποιούνται γραπτώς·
ι)
ότι οι λόγοι της άρνησης να πιστοποιηθεί η συμμόρφωση κοινοποιούνται γραπτώς με επισύναψη αντιτύπου των πρωτοκόλλων δοκιμών και ελέγχων που έχουν πραγματοποιηθεί·
ια)
ότι οι λόγοι της άρνησης να ληφθεί υπόψη μια αίτηση αξιολόγησης κοινοποιούνται γραπτώς·
ιβ)
ότι οι προδιαγραφές και οι κανόνες εφαρμόζονται από διαπιστευμένους φορείς σύμφωνα με τις διατάξεις τις σχετικές με τα πρότυπα ΕΝ 45 000 και ΕΝ ΙSΟ/ΙΕC 17025.
ΚΕΦΑΛΑΙΟ VΙ
ΔΙΑΦΟΡΕΣ ΔΙΑΤΑΞΕΙΣ
Άρθρο 10
Άρση του ευεργετήματος
Η Επιτροπή δύναται να άρει το ευεργέτημα του παρόντος κανονισμού, κατ' εφαρμογή του άρθρου 7 του κανονισμού (ΕΟΚ) αριθ. 1534/91, εάν, με δική της πρωτοβουλία ή κατόπιν αιτήσεως κράτους μέλους ή φυσικού ή νομικού προσώπου που επικαλείται έννομο συμφέρον, διαπιστώσει ότι μία συμφωνία στην οποία εφαρμόζεται η απαλλαγή του άρθρου 1, στη συγκεκριμένη περίπτωση, εντούτοις, έχει ορισμένες συνέπειες που δεν συμβιβάζονται με τις προβλεπόμενες στο άρθρο 81 παράγραφος 3 της συνθήκης προϋποθέσεις, και ιδίως εφόσον:
α)
οι μελέτες στις οποίες εφαρμόζεται η απαλλαγή του άρθρου 1 στοιχείο β) βασίζονται σε αδικαιολόγητες υποθέσεις·
β)
οι τυποποιημένοι ασφαλιστικοί όροι στους οποίους εφαρμόζεται η απαλλαγή του άρθρου 1 στοιχείο γ) περιέχουν ρήτρες που δημιουργούν εις βάρος του αντισυμβαλλομένου σημαντική ανισορροπία μεταξύ των δικαιωμάτων και υποχρεώσεων που προκύπτουν από τη σύμβαση·
γ)
σε σχέση με την κοινή κάλυψη ορισμένων κινδύνων στην οποία εφαρμόζεται η απαλλαγή του άρθρου 1 στοιχείο ε), η σύσταση ή λειτουργία ενός ομίλου κινδυνεύει να οδηγήσει σε κατανομή των αγορών όσον αφορά τα σχετικά προϊόντα ασφάλισης ή συγγενή προϊόντα, μέσω των όρων συμμετοχής, του ορισμού των καλυπτομένων κινδύνων, των συμφωνιών επανεκχώρησης ή με οποιονδήποτε άλλο τρόπο.
Άρθρο 11
Μεταβατική περίοδος
Η απαγόρευση που προβλέπεται στο άρθρο 81 παράγραφος 1 της συνθήκης ΕΚ δεν ισχύει κατά το χρονικό διάστημα από 1ης Απριλίου 2003 έως 31 Μαρτίου 2004 όσον αφορά συμφωνίες που ίσχυαν ήδη στις 31 Δεκεμβρίου 2003 και δεν πληρούν μεν τις προϋποθέσεις απαλλαγής βάσει του παρόντος κανονισμού, αλλά πληρούν τις προϋποθέσεις απαλλαγής βάσει του κανονισμού (ΕΟΚ) αριθ. 3932/92.
Άρθρο 12
Διάρκεια ισχύος
Ο παρών κανονισμός αρχίζει να ισχύει την 1η Απριλίου 2003. Η ισχύς του λήγει στις 31 Μαρτίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 2003.

Labels: 2
15
4